कालपुरुष का कमरबन्द
अलनीलम (ε ओरायनिस) एक सुपरजाइंट है, जो पृथ्वी से लगभग 2,000 प्रकाश-वर्ष दूर है और इसका परिमाण 1.70 है। यह आकाश में 29वां सबसे चमकीला तारा है और मृग नक्षत्र (ओरियोन) में चौथा सबसे चमकीला तारा है। यह सूर्य से 375,000 गुना अधिक चमकीला है। इसका स्पेक्ट्रम स्थिर बिंदुओं में से एक के रूप में कार्य करता है जिसके द्वारा अन्य सितारों को वर्गीकृत किया जाता है।
मायावती तारा
मायावती या अलग़ोल, जिसका बायर नाम बेटा परसई (β Persei या β Per) है, ययाति तारामंडल का दूसरा सब से रोशन तारा है। यह पृथ्वी से दिखने वाले तारों में से ५९वाँ सब से रोशन तारा भी है। यह एक ऐसा द्वितारा है जिसके मुख्य तारे के इर्द-गिर्द घूमता साथी तारा कभी तो उसके और पृथ्वी के बीच आ जाता है और कभी नहीं। इस से यह पृथ्वी से एक परिवर्ती तारा लगता है जिसकी चमक बदलती रहती है। वैदिक काल में इसकी मायावी बदलती प्रकृति के कारण ही इसका नाम "मायावती" पड़ा। इसे पश्चिम और अरब संस्कृतियों में एक दुर्भाग्य का तारा माना जाता था। यह पृथ्वी से लगभग ९३ प्रकाश वर्ष की दूरी पर है। पृथ्वी से देखी गई इसकी चमक (सापेक्ष कान्तिमान) वैसे तो +२.१० मैग्नीट्यूड पर रहती है लेकिन हर २ दिन २० घंटे और ४९ मिनटों के बाद इसकी चमक गिरकर +३.४ हो जाती है (याद रखें कि मैग्नीट्यूड एक ऐसा उल्टा माप है कि यह जितना कम हो रोशनी उतनी अधिक होती है)।